Saskok maak ommeswaai oor belonings vir medaljewennersTatjana Schoenmaker het onder meer ‘n goue medalje in Tokio verower. (Foto: Anton Geyser/SASPA) Die Suid-Afrikaanse Sportkonfederasie en Olimpiese komitee (Saskok) sê nou Tatjana Schoenmaker en Bianca Buitendag gaan wel prestasiebonusse ontvang vir die goue en silwer medaljes wat hulle by die Olimpiese Spele verower het. Dít ná verskeie berigte dat Saskok nié spesiale bonusse gaan gee aan atlete wat medaljes by die Spele verower het nie. Die komitee wil hom egter nog nie tot ŉ bedrag verbind nie. Suid-Afrikaanse oud-atlete meen egter daar is lank reeds ŉ tekort aan geld vanaf Saskok en dat daar nie langer van atlete verwag kan word om te presteer sonder die nodige ondersteuning vanaf die regering nie. Dit is geen geheim dat Saskok in ŉ finansiële krisis gedompel is nie. Berigte dat Suid-Afrikaanse medaljewenners nie beloon gaan word nie, het Suid-Afrikaners egter die josie in gehad en ŉ skarefinansiering is selfs van stapel gestuur om Schoenmaker en Buitendag vir hul besonderse prestasies in Tokio te beloon. Schoenmaker het goud in die 200 m-borsslag en silwer in die 100 m-borsslag verower, terwyl Buitendag silwer in branderplankry behaal het. Meer as R100 000 is reeds binne die eerste uur ingesamel, berig Good Things Guy. Barry Hendricks, president van Saskok, het egter in ŉ verklaring deur Team South Africa die mediaberigte as onwaar bestempel en gesê Schoenmaker en Buitendag, asook die medaljewenners van die Paralimpiese Spele in Tokio, sal wel bonusse ontvang. “Dit is waar dat die bedrae nie reeds uitgeklaar is nie, aangesien onderhandelinge [met vennote] aan die gang is. Daar was egter nog nooit ŉ punt waar ŉ besluit geneem is om glad nie prestasiebelonings vir medaljes aan te bied nie,” het Hendricks Dinsdag gesê. Bianca Buitendag het ‘n silwer medalje huis toe gebring. (Foto: Twitter) Luidens die mediaberigte kan die sukkelende Saskok nie die prestasiebelonings van vorige jare se Olimpiese Spele – waaronder R500 000 vir ŉ goue medalje en R200 000 vir ŉ silwer medalje – vanjaar bybring nie. Volgens Hendricks wou die komitee bloot gekeer het dat die prestasiebelonings die aandag van die prestasies van atlete by die Olimpiese en Paralimpiese Spele moes aflei. “Ons is nou tussen die Olimpiese Spele en die Paralimpiese Spele, en ons glo dat ons konsekwent moet wees in ons behandeling van atlete. Ons wou dus nie sê ‘ja, ons bied aansporings vir die atlete en die aansporings is x, y en z’ nie. “Ons wou hê dat die atlete slegs op hul prestasies moes konsentreer. Die Olimpiese Spele in Tokio én die Paralimpiese Spele word in ongekende tye gehou weens die Covid-19-pandemie. Ons sal medaljewenners beloon en die bedrag vir elke medaljewenner sal mettertyd bekend gemaak word sodra ons die onderhandelinge met ons vennote afgehandel het.” Die oud-Olimpiese 400 m-hekkiesatleet LJ van Zyl het Dinsdagoggend in die lig van die mediaberigte aan Maroela Media gesê die kwessie rakende prestasiebonusse is maar “die puntjie van die ysberg” wat finansiële ondersteuning – of eerder die tekort daaraan – aan die Suid-Afrikaanse Olimpiese span betref. Span Suid-Afrika (Foto: TeamSA2020/Twitter) Van Zyl glo dat Schoenmaker en Buitendag beslis vir hul uitsonderlike prestasies beloon moet word, maar dat diegene “op die vlak net onder hulle” ook beloon moet word. Dit sluit in die Suid-Afrikaanse atlete en swemmers wat net-net nie die paal in Tokio gehaal het nie, maar moontlik die medaljes by die Olimpiese Spele 2024 in Parys, Frankryk, gaan inoes. Hy wys daarop dat Suid-Afrikaanse atlete en swemmers die Olimpiese droom op eie onkoste najaag. Dit sluit in die reis na ander lande om bloot te kan kwalifiseer, asook afrigting en mediese onkoste soos vir fisioterapie. Volgens Van Zyl is daar geen aansporing vir diegene wat maande en selfs jare daaraan wy om Suid-Afrika by die Olimpiese Spele te verteenwoordig nie. “Wat van die volgende Tatjana en Bianca? “Hoe motiveer ek ŉ atleet [of swemmer] om aan die Olimpiese Spele deel te neem op eie onkoste en daar is geen beloning nie?” Van Zyl sê voorts sportsoorte soos atletiek het al te veel sportmanne en -vroue aan ander sportsoorte soos rugby afgestaan, waar spelers betaal word vir hul harde werk.